Direkteur van organisasie vas oor TERS-geld(Argieffoto) Die direkteur van ŉ nieregeringsorganisasie in die Wes-Kaap is in hegtenis geneem nadat hy glo die regering se TERS-program, wat ingestel is om werkers en werkgewers tydens die Covid-19-pandemie geldelik te help, uit ŉ bedrag geld geswendel het. Zinzi Hani, woordvoerder van die Valke, het gesê die man het TERS-geld namens 36 werkers by die departement van arbeid geëis. Hani sê die geld het na bewering nooit by werkers uitgekom nie, maar is deur die direkteur tot sy eie voordeel gebruik. “Die 44-jarige verdagte is die naweek agter tralies en sal Maandag in die Atlantis-landdroshof verskyn waar hy op aanklagte van bedrog tereg sal staan,” het Hani gesê.